Nxe³nxa²ha¹te¹ in³txa² a²ĩ³lxa² Ni³ko³tẽ²yah³lo²su² ta¹hxai²hẽ¹la².
Fa³ri³se²a² nũ̱³ka̱³txi³sain¹ta¹hxai²hẽ¹la².
A²nxe³jah¹la² Ju³te²a² nũ̱³ka̱³txa² a²hxi²kan¹txi³su² ta¹hxai²hẽ¹la².
Nxe³nxa²ha¹te¹ Ni³ko³tẽ²yah³lo²su² te²kxai³lu¹,
ka³nxah³ti³na² wxã³sxã³,
Je³su²jah³la² ĩ³ye³kxi²te²an¹jau³kxai³lu¹:
— Nxet³sã²lxi¹.
Hxi²kan¹txi³si¹lxi¹.
Wãn³txa² wi¹jau³xa² ĩ³yau¹ũ³sa²nhĩn¹jah¹lo²si¹lxi¹.
Nxe³te³lhxã³,
Txa²wã¹sũ̱³na² Si³yxau³tãu³a¹ ĩ³sa²si¹hã³nxa²kxah³lo²sin¹tai¹.
Nxe³te²sin¹jau³su²,
wxãi²na² yxau³ye²sa²sĩn¹sxã³,
wã³nxĩn¹sxã³ kãi³ye²sa²sĩ¹nhxai¹nhẽ³li¹.
Nhĩn¹ju³ta² Sũ̱³na² Si³yxau³tãu³a¹ yxau³ya³nxa²kxe³su² wã³nxĩn¹sxã³ kãi³sĩ¹nxai¹nhẽ³li¹.
Yxãn¹ta¹ Sũ̱³na² yxau³ya³nxa²nxa³kxai²nãn²tu̱³ hxi²kan¹nxa²hĩ̱³nx²nxa³i¹.
Wã³nxĩn¹sxã³ kãi³in¹kxu¹jã¹nxe³te²la³,
hxi²kan¹txi³ kãi³hĩ̱³nx²nxã³lxi¹.
Ta¹hxai²hẽ¹la².
Nxe³nxa²ha¹te¹ Je³su²jah³la² wãn³txi³kxai³lu¹ ĩ³ye³kxi²te³nah¹lxi¹:
— Ĩ¹ne³ka²sai¹.
Wãn³txi³khai³xa² ĩ³ye³kxi¹nxa²ha¹i¹.
“Sũ̱³na² wẽn³su² na¹tũ¹xã¹.”
Nĩn¹kxai²nãn²tu̱³ ã̱h¹ a³li³la¹sxã³ to̱n¹txa²hẽ³li¹.
Yxãn¹ta¹ ã̱h¹ a³li³la¹sxã³ to̱¹nxãn³kxai²nãn²tu̱³ hai³txi³ Sũ̱³na² wẽn³su² ti³he¹nxe²nxãn³tho³li¹.
Ta¹hxai²hẽ¹la².
Nxe³to³ta¹ Ni³ko³tẽ²yah³lai²na² wãn³txi³kxai³lu¹:
— Ko̱³nxe²nxãn³nhai¹.
Ĩh¹nxe³te²sin²ta²ku²,
nxa²ha¹nhai¹.
Yah³lon¹sa³nhai¹,
txai²li¹.
Na¹ha²kxai³ hxi²kan¹txi³ ãn³ta³lo³hẽ²ti²sxã³ ã̱h¹ a³li³lah¹xin²nxa³lho³li¹.
Ko̱³nxe² txa²hã³ka³na² ẽ¹nãu³a¹ ã³wa²lih²xi²sxã³ ãn³ta³lo³hẽ²ti²sxã³ ã̱h¹ a³li³lah¹xin²nxa³lho³li¹.
Ta¹hxai²hẽ¹la².
Nxe³nxa²ha¹te¹ Je³su²jah³la² wãn³txi³kxai³lu¹:
— Ĩ̱³yau³xa² ũ³hũ̱¹kxi²sa²sai¹nxa²ha²kxai³,
Txa²wã¹sũ̱³na² Yãu³ka³jxah¹la² wi¹lhin¹jah¹la² ã³nxũ²kwa̱i³wih¹nxa²ha²kxai³,
nĩn¹kxai²nãn²tu̱³,
ã̱h¹ a³li³la¹nhĩn¹ju³ta² yũ³hĩ̱³nx²na³li¹.
Nĩn¹kxai²nãn²tu̱³,
Sũ̱³na² wẽn³su² hĩ̱³nxa¹lxi¹.
Ta¹,
nxe²nxãn³kxai²nãn²tu̱³,
Sũ̱³na² wẽn³su² ti³hex¹hĩ̱³nx²nxa³lxi¹.
“Ã̱h¹ to̱n¹txa²hẽ³li¹.”
Ye¹nxa²ha¹li¹.
Nxe³na¹jau³xai²na² ĩ³wã̱³txa³kxi²nha²txa³hẽ¹li¹.
Jã¹nxa¹jau³su² txa²wã¹sĩ̱³na² so¹lxi³ a³li³la¹nhẽ³kxai²nãn²tu̱³,
yuh³xai²nãn¹te²a² so¹lxi³ yxau²xai³lhĩ̱³ki̱³tã³li¹.
Yxãn¹ta¹ Txa²wã¹sũ̱³na² Yãu³ka³jxah¹la² wi¹lhin¹jah¹la² we¹tẽ³kxai²nãn²tu̱³,
a²nũ²a² tah²lxi³ wi¹we¹tẽ³lhĩ̱³nx²na³li¹.
Jã¹nxa¹jau³su² it³ti³su² a²ten³tãu³a¹ sa²xit³te²jai¹ti²ti¹.
Nxe³ka³tu̱³ it³ta²nxon³jau³xa² ain³kxi²te²si¹lxi¹.
Yxãn¹ta¹ a²si³yxau³tãu³la³ ko̱³nxe³te²sxã̱¹lxi¹.
“Ĩh¹nũ¹la³ta̱³ ai³te²la¹ku².
Ĩh¹nũ¹la³ta̱³ wxã³te²la¹ku².”
Nxe³te²si¹lxi¹.
Jã¹nxe³jut³sũ̱³nxe² Txa²wã¹sũ̱³na² Yãu³ka³jxah¹la² wxa²we¹tẽ³ju³ta² te²yã¹nxe³te²hũ̱³te²lxi³ wxa²we¹tẽ³te²ju²hẽ³li¹.
Nxe³ha²kxai³ ko̱³nxe³te²sxa³lxi¹.
Ta¹hxai²hẽ¹la².
Nxe³nxa²ha¹te¹ Ni³ko³tẽ²yah³lai²na² wãn³txi³kxai³lu¹:
— A²yen³kxai²na² ĩ³ye³kxin¹kxai²na²,
ĩh¹nxet³sxã³ yũ³hĩ̱³te²sin²ta²ku²,
nxa²ha¹nhai¹.
Nxe³nxa²ha¹te¹ Je³su²jah³la² wãn³txi³kxai³lu¹:
— Wxãi²na² I³sa³e² a²nũ̱³ka̱³txa² a²hxi²kan¹te²si¹lxi¹.
Yxãn¹ta¹ hxi²kan¹te²xa³lhũ̱³nxe² a²yen³kxai²na² ã³ne³wxe³te²sxã̱³lxi¹.
A²ya³la³tu̱³ wãn³txi³tu̱³ e³kxi¹nxa²ha¹i¹.
Ha³lo²a² e³kxi¹nxa²ha¹kxai²na² a³la³kxi²khaix¹sĩ¹na¹ha²kxai³,
ĩ²ta³lun²sĩ¹na¹ha²kxai³ nxe³sĩ¹nhxai²na¹hẽ³li¹.
Nxe³na¹kxe³a² so¹lxi³ e³kxi¹nx²ti³sĩ¹na¹i¹.
Nxe³nx²ti³sĩ¹na¹ta¹ ten³ti³he¹yxah³lxi³sĩ¹nxã̱³lxi¹.
A²yen³kxa² yuh³xai²nãn¹te² yen³kxa² so¹lxi³ ĩ³ye³kxi²ya³nx²ta¹i¹.
Na¹ta¹ ain³kxi² yxau²xai³ti³he¹nxe³syah¹lxa³lxi¹.
Jã¹nxa¹kxai²nãn²tu̱³ ha³na³ka³lxi³ oh³nãu³u¹tai²nãn¹te² yen³kxai²lẽ¹.
Ĩ³ye³kxi¹nx²ta¹kxai²nãn²tu̱³ ain³kxi²yah³lxi³hĩ̱³nxãn¹ji¹ku¹.
Nxe³nx²ta¹nhai¹.
Jã¹nxa¹jau³su² hai³txi³ a²nũ²la³ oh³nãu³nũ¹ka³nãu³a¹ ĩ³ka³la³sxã³ ĩ²ki̱³te²sxa³yu²hẽ³li¹.
Yxãn¹ta¹ Txai²na²,
Txa²wã¹sũ̱³na² Hxi²kan¹txa² Si³yxau³tãu³lot³sa²jah¹lo² na¹xai²na² so¹lxi³,
ĩ²to³hxai²na¹hẽ³li¹.
Na¹ha²kxai³ kwẽn¹tai²na² ĩ³ka³nxi²xi²sxã³ yuh³xai²nãn¹ko³xai²na² wxã³ye¹nx²ta¹i¹.
Kxã³nhxĩ¹nu¹tai²na² I³sa³e² nũ̱³ka̱³txa² ha³lo²a² a²nũ²a² yxau²xai³lai¹nxa³ko³xa² ho²xai³lain¹ta¹hxai²ti³ai¹ti²ti¹.
Nxe³hĩ¹nu¹tai²na² Moi³se²ah³lu¹tai²na²,
txih³xa² yãu³ka³txa²,
kwa³thi³la² we¹kxa²,
tẽ³sxã³ hi³sa³ka³txa² kĩ³txi³ ũ³kũ¹tain¹ta¹hxai²ti³ai¹ti²ti¹.
A²nũ²a² wĩx³txa² ĩ³te²a² ten³sa²tã³kxai²nãn²tu̱³ ĩ³we²nxi²si¹hain¹jau³su²,
ta¹hxai²ti³ai¹ti²ti¹.
Ju¹tau³hxai²tẽx¹ jã¹nxe³sxã³,
Txai²na² Txa²wã¹sũ̱³na² Hxi²kan¹txa² Si³yxau³tãu³lot³sa²jah¹lo²na¹xai²na² hi³sa³ka³txa² ũ³kũt¹sain¹tu¹wi¹.
Hi³sa³ka³txa² ĩ³hxi²kĩ¹la³kxi²sa²sxã³ ũ³kũt¹sain¹tu¹wi¹.
Sain¹ju³tan¹te²kxa³ya̱n³tu̱³ a²nũ²a² a²ten³te²su² te²an²tu̱³,
yxo²ĩ²sain¹kxai²nãn²tu̱³,
te²nãn²tu̱³ Txa²wã¹sũ̱³na² ĩ³xa̱n³txi³ju³ta² yxau²sa²tẽ³ai¹nxa³kxe³su² ka³te̱³na² wi¹tãu³su² tãu³a¹ yxau²sa²tẽ³ain¹tu¹wi¹.
Je³su²jah³lai²na² wãn³txa² nxe³ta¹hxai²hẽ¹la².
Jã¹nxe³ju³kxai³lu² Txa²wã¹sũ̱³na² Hi²sen³kxai³lu² a³lxi²nẽ³na³la².
A²nũ²a² yuh³xai²nãn¹tũ̱³ka̱³txi³ ki̱³nãu³xai²na² whãi²na¹,
Txa²wã¹sũ̱³na² Hi²sen³kxai³lu² a³lxi²nẽ³na³la².
A³lxi²nẽ³jau³su²,
A²ta²hai²na² hãi¹nxe² wet¹sa²te²na² ĩ³sa²si¹hã³ũ¹nhẽ³na²hẽ³la².
Nxe³ha²kxai³ a²nũ²a² a²ten³te²su² te² ĩ̱³nxãn²tu̱³,
yxo²ĩ²in¹kxai²nãn²tu̱³,
Txa²wã¹sũ̱³na² ĩ³xa̱n³txi³ju³ta² yxau²sa²tẽ³nxãn³tho³la².
Nxe³te² ĩ³nxa²kxai³,
Txa²wã¹sũ̱³na² ĩ³xa̱n³txi³ju³ta² yxau²sa²tẽ³nxãn³kxe³su²,
ka³te̱³na² wi¹tãu³a¹ hãi¹nxe² yxau²sa²tẽ³in¹tu¹wa².
Jã¹nxe³te³lhxã³,
Txa²wã¹sũ̱³na² Si³yxau³tãu³a¹,
ha³lo²a² yuh³xai²nãn¹ko³xai²na² A²ta²hai²li² Je³su²jah³lan²tu̱³ ĩ³sa²si¹hã³na²hẽ³la².
Nxe³ju³ta²sa¹,
hai³txi³ a²nũ²a² yxo²ha³kxa¹ nxe³te² ĩ³nxai²na²,
ko̱³nxe³te²la³ ĩ³yĩ¹li²si¹nx²ti³jau³la³,
wxã³hĩ̱³nxã²nxa³wa².
Yxãn¹ta¹ wxa²ko̱³nxe³ti³ kãi³yah³lxin¹ju³ta² wxa²wa²su¹kxi¹nx²ti³te³lhxã³ wxã³na²hẽ³la².
Nxe³ha²kxai³ a²nũ²a² Je³su²jah³la² yxo²ĩ²te²su² te²an²tu̱³,
hai³txi³ Sũ̱³na² Si³yxau³tãu³a¹ ko̱³nxe³te²la³ ĩ³yĩ¹li²kxah³lo²su² hĩ̱³nx²nxa³wa².
“Ko̱³nxe³thin¹te²si¹lxi¹.”
Sũ̱³na² wãn³txi³la³,
ai¹nhĩ̱³nx²nxa³wa².
Yxãn¹ta¹,
a²nũ²a² Je³su²jah³la² yxo²ĩ²xa³kxai²nãn²tu̱³,
te²lẽ¹ Sũ̱³na² Si³yxau³tãu³a¹ ko̱³nxe³te²la³ ĩ³yĩ¹li²kxe³su² yxau²xai³lhĩ̱³nx²na³la²,
kwẽn¹tai²nah¹lxi¹ Sũ̱³na² Ta²hai²na² hãi¹nxe³te²na² sa²yxo²ã³ha²kxai³la².
A²ko̱³nxe³te²la³ ĩ³yĩ¹lain¹ju³ta²sa¹:
Je³su²jah³la² A²ha²te¹jah¹lai²na² ha³lo²a² ko³xai²na² wxã³sxã³ yxau³yain¹to³kxan²ti³,
A²ha²te¹jah¹lai²na² te³nai¹nxa³kxe³tu̱³,
hãi¹nxe³sxã³ a²ka³nxah³ju³ta² so¹lxi³ te³nain¹na³la².
Ko̱³nxe³ti³ kãi³ain¹to³ha²kxai³,
ain¹na³la².
A²nũ²a² ĩ³lxi³thi¹nxa³te²su² te²an²tu̱³,
ha³lo²a² a²ha²te¹ju³ta² yxo²kwĩn¹kxain¹jau³su² hãi³a² yxau³yain¹na³la².
A²ko̱³nxe³ti³ kãi³ain¹ju³ta²,
a²nũ²a² ã̱³xa² ĩ²ain¹kxa²ya̱n³ti³su²,
ain¹na³la².
Yxãn¹ta¹ a²nũ²a² wain³txi³ kãi³to³te²su² te²an²tu̱³,
a²ha²te¹ju³ta² wxã³sxã³ yxau³sxĩ²yxau²xai³lain¹na³la².
Ain¹sxã³ Txa²wã¹sũ̱³na² sa²yxo²wet¹sxã³ wain³txi³ kãi³ain¹ju³ta² wxa²ye³ka¹tẽ³lain¹na³la².